Nariadenie Komisie (ES) č. 1812/2001
zo 14. septembra 2001,
ktoré mení a dopĺňa nariadenie (ES) 1886/2000 o rozšírení niektorých pravidiel prijatých organizáciami výrobcov v sektore rybného hospodárstva voči nečlenom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) 104/2000 zo 17. decembra 1999 o spoločnej organizácii trhov s produktmi rybolovu a akvakultúry [1], naposledy zmenené a doplnené nariadením Komisie (ES) 939/2001 [2] a najmä jeho článok 7 (10),
keďže:
(1) Nariadenie Komisie (ES) 1886/2000 zo 6. septembra 2000, ktoré stanovuje podrobné pravidlá uplatňovania nariadenia Rady (ES) 104/2000, pokiaľ ide o rozšírenie niektorých pravidiel prijatých organizáciami výrobcov v sektore rybného hospodárstva na nečlenov [3], obsahuje najmä kritériá na zhodnotenie stupňa reprezentatívnosti organizácií výrobcov v sektore rybolovu, ktoré nie sú vhodné pre sektor akvakultúry. Preto je potrebné definovať špecifické kritériá v tomto sektore, pokiaľ ide o reprezentatívnosť.
(2) Berúc do úvahy charakteristické znaky sektora akvakultúry sa taktiež zdá vhodné, aby boli výrobné a obchodné pravidlá v tomto sektore v tomto nariadení jasne definované.
(3) Nariadenie (ES) 1886/2000 má byť preto zmenené a doplnené.
(4) Opatrenia stanovené v tomto nariadení sú v súlade so stanoviskom Riadiaceho výboru pre produkty rybolovu,
PRIJALA TOTO NARIADENIE:
Článok 1
Články 1 a 2 nariadenia (ES) 1886/2000 sa nahradia týmto:
"Článok 1
1. Výrobné a obchodné činnosti organizácií výrobcov v sektore rybolovu sa považujú za dostatočne reprezentatívne v oblasti, v rámci ktorej sa rozšírenie pravidiel navrhuje, ak:
a) odbyt organizácie výrobcov alebo jej členov v prípade druhov, na ktoré by sa pravidlá vzťahovali, činí viac než 65 % celkových predávaných množstiev a
b) počet rybárov na palube plavidiel prevádzkovaných členmi organizácie výrobcov je viac než 50 % celkového počtu rybárov podnikajúcich v oblasti, na ktorú by sa pravidlá vzťahovali.
2. Na účely bodu 1 a) sa zohľadnia množstvá predávané za predchádzajúci hospodársky rok.
3. Na účely výpočtu percenta uvedeného v bode 1b) sa zohľadnia rybári na palube plavidiel, ktorých celková dĺžka je 10 metrov alebo menej, úmerne vzťahu medzi množstvami predávanými takýmito rybármi a celkovými množstvami predávanými v príslušnej oblasti.
4. Výrobné a obchodné činnosti organizácií výrobcov v sektore akvakultúry, tak, ako sú definované v bode 2.2 a) prílohy III nariadenia Rady (ES) 2792/1999 [4], považujú sa za dostatočne reprezentatívne v oblasti, v rámci ktorej sa navrhuje rozšírenie pravidiel, ak výroba druhov, na ktoré by sa pravidlá vzťahovali, organizáciami výrobcov alebo ich členmi činí viac než 40 % vyrábaných množstiev.
5. Na účely uplatnenia bodu 4 sa zohľadnia množstvá vyrobené v predchádzajúcom hospodárskom roku.
Článok 2
1. Výrobné a obchodné pravidlá uvedené v článku 7 (1) a) nariadenia (ES) 104/2000 obsahujú nasledovné zložky:
a) kvalitu, veľkosť alebo hmotnosť a prezentáciu výrobkov ponúkaných na predaj;
b) výber vzoriek, nádoby používané na účely predaja, balenie a etiketovanie a používanie ľadu;
c) podmienky prvého umiestnenia na trh, ktoré môžu zahrňovať pravidlá o racionálnom disponovaní s výrobou s cieľom stabilizácie trhu.
2. V sektore akvakultúry môžu pravidlá uvedené v odseku 1 obsahovať opatrenia týkajúce sa umiestnenia mláďat alebo intervencie v ďalších štádiách životného cyklu akvakultúrnych druhov, na ktoré by sa pravidlá vzťahovali a najmä ustanovenia o zbere úrody alebo uskladnení ľubovoľnej nadvýroby vrátane zmrazenia."
Článok 2
Toto nariadenie nadobudne účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 14. septembra 2001